Kismamák rohamozták meg reggel a járási hivatalokat, hogy megkapják a babaváró támogatáshoz szükséges tb-igazolást, adta hírül az RTL. A maximum 10 millió forint kamatmentes, szabadfelhasználású kölcsönt hétfőtől igényelhetik azok a házaspárok, akik gyermeket, vagy gyermekeket terveznek.

Az RTL híradójában azt mutatták, hogy a járási hivatalokban a sorszámkiadón külön kategória van a babaváro hitelhez szükséges igazolások ügyintézéséhez, és reggel, a Budai Járási Hivatalban 5 órát kellett várni, egyszerre körülbelül 300-an álltak sorba, többségük „nagy hassal”.

A tudósításban elhangzott, hogy délutánra 20 percre csökkent ez a várakozási idő, de az egyik megszólaltatott banki szakértő szerint az igazi roham pár nap múlva várható.

A legfőbb tudnivalókat a babaváró hitelről itt szedtük össze, igaz, ez némileg még az utolsó pillanatban is módosult.